李流谦
予旧服术迂其效弃去比过临邛蒙李丈分惠并副
是身如芭蕉，敢保金石固。
得生况尪陋，愧彼硕且武。
百万护一喘，人自疑窃斧。
灵根著异效，尝资一溉助。
若邀旦夕验，弃去悔昔误。
那知百破衣，岂易一线补。
沧溟称微溜，九仞亦拳土。
见弹思炙美，拊手鸮未许。
九州作秦鼎，万生入燖煮。
赫然一炊顷，众忿久已贮。
碑方峄山夸，骨作骊山腐。
初心欲速耳，竟不守门户。
吾宗活人手，一诺轻季布。
缄诗遣分送，爱我骨肉似。
恐为石髓凝，亦防山换妒。
汲汲事服饵，长谣记所自。
愿求必世仁，借秦谕其故。
解牛得养生，持问子庄子。